CELEX: 62014CN0589
Language: el
Date: 2014-12-19 00:00:00
Title: Υπόθεση C-589/14: Προσφυγή της 19ης Δεκεμβρίου 2014 — Ευρωπαϊκή Επιτροπή κατά Βασιλείου του Βελγίου

2.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/15
            
         
      Προσφυγή της 19ης Δεκεμβρίου 2014 — Ευρωπαϊκή Επιτροπή κατά Βασιλείου του Βελγίου
      (Υπόθεση C-589/14)
      (2015/C 073/21)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: J.-F. Brakeland και W. Roels)
      
         Καθού: Βασίλειο του Βελγίου
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να κρίνει ότι το Βασίλειο του Βελγίου, διατηρώντας σε ισχύ διατάξεις κατά τις οποίες
                  
                              —
                           
                           
                              εταιρία επενδύσεων που έχει την έδρα της σε άλλο κράτος μέλος της Ένωσης ή σε κράτος του ΕΟΧ υπόκειται σε παρακράτηση φόρου κινητών αξιών για τους τόκους πιστώσεων που δεν αντιπροσωπεύονται από τίτλους, ενώ εταιρία επενδύσεων με έδρα το Βέλγιο απαλλάσσεται από την παρακράτηση αυτή και
                           
                        
                              —
                           
                           
                              οι τόκοι πιστώσεων που αντιπροσωπεύονται από βελγικούς τίτλους υπόκεινται σε παρακράτηση φόρου κινητών αξιών, αν οι τίτλοι έχουν κατατεθεί ή καταχωρισθεί σε σύστημα λογιστικών εγγραφών σε χρηματοπιστωτικό ίδρυμα που εδρεύει σε άλλο κράτος μέλος της Ένωσης ή σε κράτος του ΕΟΧ, ενώ οι τόκοι αυτοί απαλλάσσονται από την παρακράτηση φόρου, αν οι τίτλοι έχουν κατατεθεί ή καταχωρισθεί σε σύστημα λογιστικών εγγραφών σε χρηματοπιστωτικό ίδρυμα που εδρεύει στο Βέλγιο,
                              παρέβη τις υποχρεώσεις που υπέχει από τα άρθρα 56 και 63 της Συνθήκης για τη Λειτουργία της Ευρωπαϊκής Ένωσης και τα άρθρα 36 και 40 της συμφωνίας για τον Ευρωπαϊκό Οικονομικό Χώρο.
                           
                        
            
                  —
               
               
                  να καταδικάσει το Βασίλειο του Βελγίου στα δικαστικά έξοδα.
               
            
         Ισχυρισμοί και κύρια επιχειρήματα
      
      Η Επιτροπή υποστηρίζει ότι διάφορες διατάξεις του βασιλικού διατάγματος για την εφαρμογή του βελγικού κώδικα φορολογίας εισοδήματος του 1992 θεσπίζουν προϋποθέσεις για την απαλλαγή από τον παρακρατούμενο φόρο κινητών αξιών που εφαρμόζεται επί των τόκων οι οποίες αντιβαίνουν προς τις θεμελιώδεις ελευθερίες που εγγυώνται οι Συνθήκες και συγκεκριμένα τα άρθρα 56 έως 63 ΣΛΕΕ.
      Καταρχάς, όσον αφορά τόκους απαιτήσεων για τις οποίες δεν υπάρχουν τίτλοι, εταιρία επενδύσεων με έδρα σε άλλο κράτος μέλος της Ένωσης ή σε κράτος μέλος του ΕΟΧ καταβάλλει παρακράτηση φόρου κινητών αξιών επί των τόκων αυτών, ενώ εταιρία επενδύσεων με έδρα το Βέλγιο δικαιούται απαλλαγή από την εν λόγω παρακράτηση.
      Δεύτερον, όσον αφορά τόκους απαιτήσεων για τις οποίες υπάρχουν βελγικοί τίτλοι, οι τόκοι αυτοί υπόκεινται σε παρακράτηση φόρου κινητών αξιών όταν οι τίτλοι έχουν κατατεθεί ή καταχωρισθεί σε σύστημα λογιστικών εγγραφών σε χρηματοπιστωτικό οργανισμό που εδρεύει σε άλλο κράτος μέλος της Ένωσης ή σε κράτος μέλος του ΕΟΧ, ενώ απαλλάσσονται από την παρακράτηση φόρου κινητών αξιών αν οι τίτλοι έχουν κατατεθεί ή καταχωρισθεί σε σύστημα λογιστικών εγγραφών σε χρηματοπιστωτικό οργανισμό που εδρεύει στο Βέλγιο.